89/455/ETY: Neuvoston päätös, tehty 24 päivänä heinäkuuta 1989, yhteisön toimista raivotaudin hävittämiseen tai torjumiseen tarkoitettujen kokeiluhankkeiden toteuttamiseksi



Virallinen lehti nro L 223 , 02/08/1989 s. 0019 - 0021

Suomenk. erityispainos Alue 3 Nide 30 s. 0046

Ruotsink. erityispainos Alue 3 Nide 30 s. 0046



NEUVOSTON PÄÄTÖS, tehty 24 päivänä heinäkuuta 1989, yhteisön toimista raivotaudin hävittämiseen tai torjumiseen tarkoitettujen kokeiluhankkeiden toteuttamiseksi (89/455/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että raivotaudin esiintyminen edelleen joillakin yhteisön alueilla aiheuttaa leviämisuhan, joka on vaaraksi yhteisön karjalle, voi haitata karjankasvatuksen kannattavuutta ja uhkaa ihmisten terveyttä, tämä esiintyminen voi luoda esteitä jäsenvaltioiden väliselle elävien eläinten kaupalle eläinten liikkuvuuden valvontatoimenpiteiden käyttöönoton vuoksi, tämän vuoksi on tarpeen edistää laajamittaisten kokeiluhankkeiden toteuttamista raivotaudin hävittämiseksi tai torjumiseksi ja määrätä yhteisön taloudellisesta tuesta tätä tarkoitusta varten, on syytä määrätä näiden kokeiluhankkeiden suunnittelun ja tulosten tarkastelun perusrakenteista etenkin raja-alueilla; on tarpeen ottaa näihin hankkeisiin mukaan kansalliset vapaaehtoisjärjestöt, jotka toiminnallaan edistävät jäsenvaltioiden kasviston ja eläimistön suojelua ja säilyttämistä, ja olisi myös otettava käyttöön jäsenvaltioiden ja komission välinen yhteistyömenettely kokeiluhankkeisiin liittyvien suunnitelmien täytäntöönpanemiseksi, ON TEHNYT TÄMÄN PÄÄTÖKSEN: 1 artikla Aloitetaan yhteisön toiminta sellaisten laajamittaisten kokeiluhankkeiden toteuttamista varten, joiden tarkoituksena on raivotaudin hävittäminen tai torjuminen yhteisön luonnonvaraisten eläinten keskuudessa suun kautta tapahtuvaan kettujen immunisointiin tarkoitettujen rokotteiden avulla. 2 artikla Raivotauti on ilmoituspakon alainen tauti kaikkien eläinlajien osalta. 3 artikla Tämän päätöksen soveltamiseksi 4 artiklan 1 kohdassa tarkoitettujen jäsenvaltioiden on toteutettava siinä määrätyin edellytyksin laajamittaisia kokeiluhankkeita, joiden tarkoituksena on kettujen immunisointi suun kautta. Näiden kansallisten tai maiden välisten kokeiluhankkeiden on katettava vähintään 6 000 neliökilometrin pinta-ala tai sen jäsenvaltion koko alue, jossa raivotaudin esiintyminen on todettu. Etusijalle asetetaan maiden välistä yhteistyötä sisältävät kokeiluhankkeet. Kokeiluhankkeeseen voi sisältyä kolmannen maan raja-alue. Kokeiluhankkeet toteutetaan ottaen huomioon luonnolliset ja hallinnolliset rajat, raivotaudin levinneisyys sekä epidemiologinen tilanne. Niistä on käytävä ilmi rokotteiden, syöttien ja seuraavassa alakohdassa määrättyjen mahdollisten toimien arvioidut kustannukset sekä toiminnan arvioidut vuosittaiset kokonaiskustannukset. Kokeiluhankkeisiin voi hankkeiden kattamalla alueella sisältyä vapaaehtoisjärjestöjen toteuttamia kasviston ja eläimistön suojelu- tai säilyttämistoimia. Komissio vahvistaa 9 artiklassa määrättyä menettelyä noudattaen yksityiskohtaiset säännöt yhteistyöstä niiden viereisten kolmansien maiden kanssa, jotka haluavat osallistua jäsenvaltion kokeiluhankkeeseen. 4 artikla 1 Niiden jäsenvaltioiden, joiden alueella raivotaudin esiintyminen on todettu, on toimitettava komissiolle 3 artiklassa tarkoitetut kokeiluhankkeet tiedoksi ennen niiden täytäntöönpanoa ja viimeistään kuuden kuukauden kuluttua tämän päätöksen tiedoksi antamisen päivämäärästä ja sen jälkeen vuosittain. Jos jäsenvaltiossa todetaan raivotaudin esiintyminen toimien aikana, sen on myös toimitettava kokeiluhanke tiedoksi kuusi kuukautta ennen sen täytäntöönpanoa ja sen jälkeen vuosittain. Jäsenvaltio, jonka alueella raivotaudin esiintymistä ei ole todettu mutta joka arvioi raivotaudin uhkaavan levitä maahan naapurimaasta, voi myös toimittaa kokeiluhankkeen tiedoksi kuusi kuukautta ennen sen täytäntöönpanoa ja sen jälkeen vuosittain. 2 Komissio tutkii sille 1 kohdan mukaisesti toimitetut kokeiluhankkeet määrittääkseen, ovatko ne tämän päätöksen tavoitteiden mukaisia ja voidaanko niille siten myöntää yhteisön rahoitustukea. Tutkittuaan kokeiluhankkeen ja tarvittaessa muutettuaan sitä komissio hyväksyy sen 9 artiklassa määrättyä menettelyä noudattaen neljän kuukauden kuluessa kokeiluhankkeen vastaanottamisesta. 3 Säännökset jäsenvaltioiden kokeiluhankkeiden yhteensovittamiseksi annetaan 9 artiklassa määrättyä menettelyä noudattaen. 4 Jäsenvaltioiden on saatettava raivotaudin hävittämiseksi tai torjumiseksi tarkoitettujen kokeiluhankkeiden täytäntöönpanemisen edellyttämät lait, asetukset ja hallinnolliset määräykset voimaan komission 2 kohdan mukaisessa hyväksymispäätöksessään vahvistamana päivänä. 5 artikla 1 Tässä päätöksessä määrätyille toimenpiteille myönnetään yhteisön rahoitustuki. 2 Jäljempänä olevan 9 artiklan mukaisesti hyväksyttyjen kokeiluhankkeiden soveltamiseksi toteutetuista toimenpiteistä jäsenvaltioille aiheutuviin kustannuksiin voidaan myöntää yhteisön tukea 6 ja 7 artiklassa vahvistetuissa rajoissa. 6 artikla 1 Yhteisön talousarvioon otettava tukien arvioitu määrä 2 kohdassa vahvistetulle ajanjaksolle on 9,3 miljoonaa ecua. 2 Kyseisiä toimia sovelletaan kolmen vuoden ajan. 7 artikla 1 Yhteisön rahoitustuki on tarkoitettu: - ketuille suun kautta annettavien raivotaudin vastaisten rokotteiden ja syöttien ostamiseen, - niillä alueilla, joilla vapaaehtoisjärjestöt huolehtivat ilmaiseksi syöttien asettamisesta, toteutettavien pienimuotoisten suojelu- ja säilyttämistoimien rahoitukseen, - laajamittaisen syöttien asettamisen kustannusten peittämiseen siltä osin kuin vapaaehtoisjärjestöt eivät huolehdi tästä asettamisesta ilmaiseksi. 2 Yhteisö korvaa jäsenvaltioille: - 0,5 ecua kokeiluhankkeeseen kuuluvalle alueelle levitettyä, rokotetta sisältävää syöttiä kohti, - pienimuotoisten suojelu- ja säilyttämistoimien toteuttamisesta kokeiluhankkeeseen kuuluvalla alueella, jolla on tehty yhteistyötä vapaaehtoisjärjestöjen kanssa syöttien asettamisessa, aiheutuvat kustannukset 10 000 ecuun asti kokeiluhankkeeseen kuuluvaa aluetta ja vuotta kohti enintään kolmen vuoden ajan, - enintään 50 prosenttia 1 kohdan kolmannessa luetelmakohdassa tarkoitetuista syöttien asettamisen todellisista kustannuksista. 3 Yhteisön kokeiluhankkeisiin osallistuville kolmansille maille myöntämä avustus rajoittuu 2 kohdan ensimmäisessä luetelmakohdassa mainittuun määrään. Maksu suoritetaan talousarviomäärärahojen rajoissa, kun todistusasiakirjat esitetään komissiolle. 4 Asetuksen (ETY) N:o 729/70(4), sellaisena kuin se on viimeksi muutettuna asetuksella (ETY) N:o 2048/88(5), 8 ja 9 artiklaa sovelletaan soveltuvin osin. 5 Yksityiskohtaiset säännöt tämän artiklan soveltamisesta annetaan 9 artiklassa määrättyä menettelyä noudattaen. 8 artikla Komissio tekee yhteistyössä jäsenvaltioiden viranomaisten kanssa tarkastuksia paikalla kokeiluhankkeiden täytäntöönpanon todentamiseksi eläinlääkinnälliseltä kannalta. Jäsenvaltioiden on toteutettava kaikki tarvittavat toimenpiteet näiden tarkastusten helpottamiseksi ja huolehdittava erityisesti siitä, että asiantuntijat saavat pyynnöstä kaikki tarvittavat tiedot ja asiakirjat kokeiluhankkeiden toteuttamisen varmistamiseksi. Säännökset tämän artiklan soveltamisesta, erityisesti ensimmäisessä kohdassa tarkoitettujen tarkastusten tiheydestä ja yksityiskohtaisista säännöistä, virkaeläinlääkärien nimeämistä koskevista säännöistä ja menettelystä, jota näiden on noudatettava kertomustensa laadinnassa, annetaan 9 artiklassa määrättyä menettelyä noudattaen. 9 artikla 1 Jos tässä artiklassa määrättyä menettelyä on noudatettava, asian saattaa viipymättä päätöksellä 68/361/ETY(6) perustetun pysyvän eläinlääkintäkomitean, jäljempänä `komitea`, käsiteltäväksi sen puheenjohtaja omasta aloitteestaan tai jonkin jäsenvaltion pyynnöstä. 2 Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3 Komissio vahvistaa suunnitellut toimenpiteet, jos ne ovat komitean lausunnon mukaiset. 4 Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa asian vireille tulemisesta, komissio vahvistaa ehdotetut toimenpiteet. 10 artikla Komissio antaa neuvostolle ennen 6 artiklan 2 kohdassa määrätyn kolmen vuoden jakson päättymistä kertomuksen saavutetuista tuloksista; kertomukseen liitetään tarvittaessa aloitettujen toimien jatkamista koskeva ehdotus. 11 artikla Tämä päätös on osoitettu kaikille jäsenvaltioille. Tehty Brysselissä 24 päivänä heinäkuuta 1989. Neuvoston puolesta Puheenjohtaja H. NALLET (1) EYVL N:o C 85, 6.4.1989, s. 8 (2) EYVL N:o C 158, 26.6.1989 (3) Lausunto on annettu 31 päivänä toukokuuta 1989. (4) EYVL N:o L 94, 28.4.1970, s. 13 (5) EYVL N:o L 185, 15.7.1988, s. 1 (6) EYVL N:o L 255, 18.10.1968, s. 23